Informácia 
o aktivitách SR vo výboroch a pracovných skupinách OECD 
po vstupe SR do organizácie

I.
Riadiace orgány OECD
Ministerská schôdzka Rady OECD
Vrcholným podujatím OECD v období po vstupe SR do organizácie bola Ministerská schôdzka Rady OECD, ktorá sa konala v dňoch 16.-17. mája 2001 za aktívnej účasti ministerky financií SR, B. Schmögnerovej a ministra životného prostredia SR, L. Miklósa, v rámci ktorej SR úspešne zvládla úlohu viceprezidenta. Ministerská schôdzka Rady OECD bola venovaná predovšetkým diskusii k 3 hlavným témam - príprava nového kola obchodných rokovaní WTO, problematika trvalo udržateľného rozvoja a zhodnotenie aktuálneho vývoja v svetovej ekonomike, do ktorej sa zapojili hodnotnými príspevkami aj slovenskí vládni predstavitelia.

SR sa úspešne prezentovala aj na OECD Fóre 2001, ktoré sa konalo v dňoch 14.-16. mája 2001 ako sprievodné podujatie Ministerskej schôdzky Rady OECD. Vhodne riešená expozícia SR na Veľtrhu znalostí prispela k propagácii SR ako turisticky zaujímavej krajiny a stretla sa s pozitívnou odozvou medzi delegáciami členských krajín OECD, čo prispelo k posilneniu pozície SR ako novej členskej krajiny OECD.

Rada OECD
Najvyšším rozhodovacím orgánom Organizácie je Rada OECD, v ktorej je SR zastúpená prostredníctvom vedúceho Stálej misie SR pri OECD (SM). Napriek skutočnosti, že počas júnovej návštevy Slovenska generálny tajomník OECD Donald Johnston vyzdvihol aktívne zapojenie SR ako nového člena do práce nielen expertných orgánov, ale aj Rady OECD, je potrebné upozorniť na potrebu venovať trvalú pozornosť dokumentom určeným na rokovania Rady OECD zo strany príslušných vládnych inštitúcií SR a pohotovo poskytovať SM stanoviská o pozíciách SR k prerokovávaným otázkam. To isté platí aj pre zasadnutia ďalších “politických” výborov podriadených priamo Rade OECD (Výkonný výbor, Výbor pre rozpočet, Výbor pre nečlenské krajiny). Gestorom spolupráce SR s týmto orgánom OECD je MZV SR.

Výbor pre rozpočet

Výbor pre rozpočet vykonáva funkciu poradného orgánu Rady OECD v otázkach rozpočtu a financovania aktivít organizácie. Zasadnutia výboru sa zúčastňuje pravidelne zástupca SM SR pri OECD. Hlavnými témami rokovaní CB v období 1-7/2001 boli účtovná uzávierka roku 2000, audítorská správa za rok 2000, rozpočet na rok 2002 a financovanie samostatných programov OECD. Na základe odporúčanie výboru schválila Rada OECD rozpočet na rok 2002 vo výške 191,74 mil. Euro.
Výbor v pravidelných intervaloch prerokovával a vzal na vedomie štvrťročné správy o stave dobrovoľných príspevkov a stave bežného účtu OECD (vrátane stavu príspevkov členských krajín). Začala diskusia o nových finančných pravidlách organizácie. V období 10-12/2001 budú rokovania CB zamerané na plán práce OECD na rok 2002 a rozdelenie schválených finančných prostriedkov pre jednotlivé aktivity (tzv. 2002 Programme of Work and Budget).

	Slovensko sleduje prácu výboru osobitne z pohľadu stanovenia príspevkových záväzkov do z rozpočtu Organizácie. Členský príspevok SR do OECD na rok 2001 vo výške 1 334 815 FRF bol uhradený 2.5. 2001. Príspevok sa skladá z platby 922 785 FRF na všeobecné výdavky (prvá časť rozpočtu) a 412 030 FRF na špeciálne projekty (podľa prílohy 5 Dohody o pozvaní SR), dôchodkovú schému a dôchodkový rezervný fond (druhá časť rozpočtu). Otvoreným ostáva doteraz nezaplatený príspevok SR na decentralizovaný program o inštitucionálnom manažmente vo vyššom vzdelávaní (IMHE) vo výške 10 000 FRF. 

Vláda SR svojim uznesením č. 1051/2000 zo dňa 13.12. 2000  schválila poskytnutie dobrovoľného príspevku vo výške 450 000 FRF ročne počas piatich rokov (2001-2006), ktorý by mal byť prednostne určený na aktivity OECD súvisiace s rozšírením a posilnením poznatkového fondu Organizácie vo vzťahu k Slovensku. Na základe rozhodnutia orgánov SR, v roku 2001 bude vyššie uvedený príspevok poskytnutý na vypracovanie Správy o systéme zdravotnej starostlivosti v SR (v rámci Projektu zdravia OECD) a Národnej správy o regionálnom a vidieckom rozvoji, na rozvoj spolupráce v oblasti štatistiky, na organizáciu školení a seminárov (napr. transferové oceňovanie, manažment štátneho dlhu, OLISnet, sympózium k medzinárodnej schéme pre ovocie a zeleninu) a na organizačné zabezpečenie regionálnej konferencie OECD k riadeniu poloautonómnych verejných inštitúcií, ktorá sa uskutoční v novembri 2001 v Bratislave.

Špeciálne zasadnutie Výkonného výboru OECD 
(ECSS – Executive Committee in Special Session)

Ide o fórum, ktorého sa zúčastňujú riadiaci pracovníci šéfov stálych misií pri OECD z hlavných miest. Ostatného 89. zasadnutia v dňoch 28.-29. marca 2001 sa zúčastnil štátny tajomník MZV SR J. Chlebo. Hlavnými bodmi rokovaní sú obvykle najdôležitejšie udalosti, ktoré ovplyvňujú hospodársky vývoj krajín OECD, vonkajšie vzťahy a usmernenie práce Sekretariátu OECD a jej hlavných pracovných orgánov.

II.
Pracovné orgány OECD

A. Zasadnutia výborov na ministerskej úrovni 

Od začiatku roka sa uskutočnili dve zasadnutia výborov na ministerskej úrovni: 
 
a) Ministerské zasadnutie Výboru OECD pre vzdelávanie v dňoch 2.-4. apríla 2001 za účasti ministra školstva SR M. Ftáčnika. Ústrednou témou zasadnutia Výboru OECD pre vzdelávanie na ministerskej úrovni bola otázka, ako zabezpečiť celoživotné vzdelávanie pre všetkých. Ministri diskutovali o uplatňovaní novátorských metód vyučovania a učenia na školách, využívaní informačných a komunikačných technológií v procese vzdelávania, rozvíjaní kladných spoločenských hodnôt v školách, ako aj o pozitívnej a negatívnej stránke obchodu so vzdelávacími službami.

b) Ministerské zasadnutie Výboru OECD pre environmentálnu politiku dňa 16. mája 2001 za účasti ministra životného prostredia SR L. Miklósa. Toto ministerské zasadnutie prijalo ako hlavný dokument Environmentálnu stratégiu OECD pre prvú dekádu 21. storočia, ktorej kľúčovým cieľom je zabezpečiť, aby trvalý ekonomický rast nebol sprevádzaný pokračujúcou degradáciou životného prostredia.

B. Zasadnutia výborov na expertnej úrovni
Výbor pre hospodársku politiku (EPC)
SR sa pripojila k práci EPC a jej Pracovnej skupiny pre analýzu makroekonomických a štrukturálnych politík na jeseň 2000 ako pozorovateľ a na jarnom zasadnutí 2001 sa prvýkrát zúčastnila v pozícii členskej krajiny.  
SR sa ako plnoprávny člen OECD zúčastnila taktiež zasadnutia Pracovnej skupiny pre krátkodobé ekonomické výhľady (STEP). Zasadnutie bolo venované výhľadu svetovej ekonomiky na r. 2001 -2002, projekcii v rozhodujúcich  regiónoch  OECD (USA, EU, Japonsko), dôsledkom poklesu ekonomiky USA na vybrané nečlenské ekonomiky OECD a výhľadu vývoja hlavných makroekonomických ukazovateľov. Závery z diskusie STEP-u sú podnetom pre spracovanie polročného Ekonomického výhľadu OECD, ktorý je považovaný za jednu z najuznávanejších projekcií vývoja svetovej ekonomiky.
MH SR ako gestor výboru v spolupráci s MF SR, Infostatom a NBS v súlade s  praxou členských krajín OECD zaslali Sekretariátu  Národnú projekciu ekonomiky SR na obdobie r. 2001/2002, ktorá po diskusii s pracovníkmi Ekonomického riaditeľstva bola po prvýkrát publikovaná v rámci kapitoly projekcie členských krajín OECD v  rámci Ekonomického výhľadu OECD.  
Výbor EPC sa na jarnom zasadnutí zaoberal aktuálnymi otázkami, spojenými s realizáciou hospodárskej politiky členských krajín, pričom hlavnú pozornosť orientoval na diskusiu o medzinárodných dôsledkoch národných politík vzhľadom na ich zvyšujúcu sa vzájomnú závislosť a potrebu ich účinnej harmonizácie.
Zo štyroch bodov programu (krátkodobý globálny výhľad - všeobecné zhodnotenie a krátkodobé  požiadavky v oblasti politík v troch  hlavných regiónoch OECD - ich vzájomná prepojenosť a riziká, fiškálne dopady starnutia obyvateľstva, projekt rastu) delegát SR prezentoval pripomienky SR k záverom politík pre podporu rastu (Policy Requirements for Fostering Growth), ktoré boli následne schválené na zasadnutí Rady OECD na ministerskej úrovni v máji 2001.

Výbor OECD pre ekonomické prehľady (EDRC)
Ide o ťažiskový výbor OECD, v strede ktorého prebiehajú hodnotenia hospodárskeho vývoja v jednotlivých členských krajinách. Pracovný podklad je základom všeobecne uznávaných a žiadaných štúdií, ktoré sú všeobecne dostupné v edícii OECD Economic Surveys. Členovia výboru schválili zaradenie SR do zoznamu hodnotiteľských krajín. Pre rok 2001 bola SR poverená hodnotením Portugalska, ktoré sa uskutočnilo vo februári 2001. Kompetentnosť prvého hodnotenia a tesná spolupráca so Sekretariátom prispeli k upevneniu pozitívneho vnímania SR v kruhu výboru a uistili o kapacity SR plnohodnotne sa zapojiť do práce výboru. Pre rok 2002 bude SR poverená hodnotením dvoch členských krajín, čím sa dostane do štandardnej pozície.
Od júna 2001 sa začala spolupráca so Sekretariátom na príprave  Ekonomického prehľadu SR za r. 2001-2002. Previerka SR, orientovaná na zhodnotenie makroekonomických politík SR, pokroku v štrukturálnych politikách, najmä v oblasti zamestnanosti, sa uskutoční na jeho zasadnutí dňa 4.3.2002. 
Koncom júna sa uskutočnila  prvá misia odborného tímu OECD v SR. Druhá misia prebehla v októbri. Bola zameraná na oboznámenie sa so štrukturálnymi politikami vo väzbe na politiky zamestnanosti a trhu práce. Obe misie boli  Sekretariátom hodnotené pozitívne. Plánovaná tretia misia OECD sa uskutoční v novembri t.r. so zameraním na aktuálny makroekonomický vývoj. Čomu je potrebné venovať aj v budúcnosti osobitnú pozornosť, je včasné a kvalitné zostavenie požadovaných štatistických (aj odvetvových) údajov, bez podpory ktorých nie je možné viesť s domácimi partnermi plnohodnotné vecné rokovania.  

Obchodný výbor 
Aktivity SR sa sústredili na profilovanie činnosti Obchodného výboru a jeho pracovných skupín (PS pre obchod, Spoločná pracovná skupina pre obchod a hospodársku súťaž, Spoločná pracovná skupina pre obchod a poľnohospodárstvo) na naliehavé otázky multilaterálneho obchodného systému. Súčasne začala pôsobnosť Pracovnej skupiny pre obchod a životné prostredie.  
Obchodný výbor bol pravidelne obosielaný riadiacimi pracovníkmi ústredia. V súčasnosti je prínosom pre jeho významnú úlohu ako fóra hospodársky najvyspelejších krajín sveta na formulovanie svojej pozície voči rozvojovým krajinám pred nadchádzajúcim spustením nového multilaterálneho kola rokovaní WTO.
SR sa aktívne zapojila do hodnotenia kapitoly o trhovej otvorenosti v rámci horizontálneho projektu  Regulačnej reformy členských krajín (ČR, Írsko), ktorá sa uskutočňuje v Pracovnej skupine pre obchod. Zástupca SR sa aktívne zúčastnil diskusie k príprave Obchodno-politického posolstva predsedu Obchodného výboru ministrom a na  príprave obchodnej agendy pre Ministerskú konferenciu 2001 a Globálneho fóra OECD pre obchod, zameraného na problematiku obchodnej politiky a základných pracovných štandardov a životného prostredia. SM SR pri OECD vypracovala pre tlač informáciu o výsledkoch diskusie ministrov obchodu členských krajín OECD o mnohostrannom obchodnom systéme

Pracovná skupina pre exportné úvery a úverové garancie (ECG)
Špecifickou oblasťou v rámci aktivít SR v Obchodnom výbore je získanie štatútu pozorovateľa alebo člena v Pracovnej skupine pre exportné úvery a úverové garancie (ECG). Podľa mandátu ECG sú členmi pracovnej skupiny krajiny, ktoré poskytujú štátnu podporu na financovanie alebo garantovanie exportných úverov v určitom objeme, automatický nárok na členstvo v ECG členskej krajine OECD nevzniká. V prvom polroku 2001 bol  menovaný gestor  tejto pracovnej skupiny (expert MF SR a Eximbanky). 
 	Rozhodnutie o tom, či SR požiada o členstvo v ECG je aktuálne i v súvislosti so začatím aktivít v Pracovnej skupine Rady OECD pre stavbu lodí (od decembra 2000), a v Expertnej skupine pre exportné úvery pre lode. Delegát SR na 99. zasadnutí Pracovnej skupiny v júli 2001 predniesol v rámci “tour de table", zameranom na výmenu informácií členských krajín OECD o vývoji národných politík v oblasti výstavby lodí informáciu o situácii v tomto odvetví v SR. Zároveň delegácia SR predložila národnú správu, tzv. Country Report za SR, pripravený SLKB, Eximbankou o situácii v lodiarskom priemysle SR, reštrukturalizácii SLK a aktivitách Eximbanky a tiež  údaje o úprave v poskytovaní štátnej pomoci tomuto odvetviu. SR sa formou zaslania vyplneného dotazníka po prvýkrát zapojila do predkladania štatistických údajov v kontexte Informácie o podporných opatreniach krajín OECD v lodiarskom priemysle.       

Výbor pre medzinárodné investície (CIME) 
Výbor je hlavným fórom OECD pre vedenie diskusie medzi členskými krajinami o význame  medzinárodných investícií pre hospodársky rast,. Zaoberá sa  normami pre pôsobenie nadnárodných podnikov. Sleduje prácu iných fór na poli medzinárodných investícií, čo sa prejavilo aj v jeho agende v roku 2001. 
V oblasti zahraničných investícií výbor mimo svojich zasadaní pripravuje konferencie pre nečlenov v rámci tzv. Globálneho fóra OECD pre medzinárodné investície, ktoré začali v 2 polroku 2001. Tým, že členské krajiny súťažia o pritiahnutie priamych zahraničných investícií (PZI) do svojich ekonomík, je treba posilniť mechanizmy, ako ešte viac využívať toto fórum na preberanie najnovších poznatkov a skúseností. Výbor a jeho PS zasadali v apríli a júni. Výbor schválil tri návrhy analytických projektov investičnej politiky, do ktorých sú krajiny zapojené podľa svojich preferencií a práca na nich je dobrovoľným vkladom členskej krajiny. V oblasti správy a riadenia podnikov aktivita výboru vyvrcholila usporiadaním parížskej konferencie pod názvom “Okrúhly stôl o globálnych nástrojoch pre zodpovednosť podnikateľských subjektov”, ako súčasť júnového zasadnutia. V tejto oblasti je najmä v rozvojových krajinách stále nízka úroveň  dodržiavania štandardov zodpovedného podnikateľského správania a súkromná iniciatíva nadnárodných spoločností zostáva jedinou cestou k jej zvýšeniu.
Na júnovom zasadnutí sa uskutočnila previerka Estónska, Lotyšska a Litvy vzhľadom na ich žiadosť o pristúpenie k Deklarácii OECD o medzinárodných investíciách a nadnárodných podnikoch, ktorá prebehla úspešne (v prípade Lotyšska však musí byť najprv ukončené bilaterálne rokovanie s Švédskom). 
PS pre smernice o nadnárodných spoločnostiach po ukončení procesu 2. revízie Smerníc pre nadnárodné podniky s cieľom zvýšiť ich účinnosť a efektívne zavedenie do praxe sa zaoberala najmä požiadavkami na podanie vysvetlenia ohľadne ustanovení Smerníc a prípravou výročného zasadnutia Národných kontaktných miest (NKM) pre smernice o nadnárodných spoločnostiach, ktoré sa uskutočnilo v júni t.r. Na ňom jednotlivé kontaktné miesta podávali správu o svojej činnosti. Za slovenské NKM sa zúčastnil a správu podal gestor výboru MH SR. Otázka priradenia NKM k vecne príslušnému orgánu zostáva zatiaľ otvorená.   
Výbor a pracovnú skupinu obosiela MH SR, vystupuje v úlohe povereného zástupcu Národného kontaktného miesta SR. V diskusii pravidelne upriamuje pozornosť na slovenské skúsenosti.
Pracovná skupina pre boj proti podplácaniu zahraničných verejných činiteľov v medzinárodných obchodných transakciách pôsobí pri výbore CIME. Zasadala pomerne často: vo februári, apríli a júni. Agenda je v gescii MS SR za účasti MV SR a GP SR. Tieto orgány sú zapojené do hodnotiaceho mechanizmu vo vnútri skupiny. PS uskutočňuje program systematického následného monitoringu a podpory implementácie Dohovoru OECD a Odporučenia Rady OECD o boji s úplatkárstvom v medzinárodných obchodných transakciách. Významné bolo aprílové zasadnutie, na ktorom prebehla previerka Argentíny, ktorej hodnotiteľmi bolo SR spolu so Španielskom. 
V pracovnej skupine začína aktivita na dotazníku k problematike podplácania politických strán a ich predstaviteľov v snahe o získanie alebo udržanie zákazok. Prebieha i pokračujúca diskusia o žiadosti Slovinska o pristúpenie k Dohovoru OECD o boji proti podplácaniu zahraničných verejných činiteľov v medzinárodných obchodných transakciách, ktorá bola podporená SR. Na zasadnutiach pokračujú rokovania o znení antikorupčnej deklarácie pre nečlenské krajiny, ktorá by umožnila ich zapojenie bez nutnosti ponúknuť členstvo v pracovnej skupine.

Výbor pre kapitálové pohyby a bežné neviditeľné transakcie (CMIT)
Ide o výbor, ktorá má kľúčové postavenie pri hodnotení úrovne liberalizácie členských krajín s ohľadom na vysoký štandard obsiahnutý v Liberalizačnom zákonníku OECD. Výbor na svojom aprílovom zasadnutí uzatvoril činnosť Spoločnej skupiny s Výborom pre poisťovníctvo. Výbor prerokoval návrh na spustenie analýzy  o význame liberalizácie u krajín, ktoré pristúpili k OECD v poslednom desaťročí, vrátane SR. Prioritou výboru zostávajú nasledovné témy:
•	cezhraničné poskytovanie profesionálnych služieb ako i poskytovanie profesionálnych služieb cez založenú pobočku (liberalizácia v položke L/6 - Profesionálne služby Zákonníka OECD sa bude vzťahovať na štyri typy služieb: právne, audítorské, inžinierske a architektonické);
•	tzv. poprístupové otázky, kde členovia výboru mechanizmom “peer pressure” vyvíjajú tlak na splnenie dohodnutých prístupových záväzkov nových členov. 
Výbor sa na svojom ostatnom zasadnutí (1.-2.10.2001) okrem iného zaoberal pozíciou SR k položke H/1 - Filmy po prijatí Zákona č. 308/2000 Z.z. o vysielaní a retransmisii, ktorý premietol do domácej legislatívy opatrenie na zabezpečenie majoritného vysielania európskych diel v programovej skladbe televíznych staníc. 
Dôkladná príprava zainteresovaných orgánov SR na zasadnutie spolu s konzultáciami s najviac zainteresovanými stranami (EK, belgické predsedníctvo, Francúzsko) priniesla želateľný výsledok v tom smere, že výbor uznal vecné stanovisko SR podložené písomnou “Explanation Note”. V nej orgány SR objasňujú motiváciu  prijatia legislatívneho opatrenia a konštatujú, že tým nezaviedlo reštrikcie voči neeurópskej produkcii. Výbor prijal záver, aby Sekretariát v kontakte so slovenskými miestami prispel v rozporuplnej otázke k “zlepšeniu pochopenia celej problematiky”.

Výbor pre finančné trhy (CFM)
Výbor pre finančné trhy zasadal v marci 2001, najdôležitejšie prerokované otázky sa týkali konsolidovaného dohľadu v teórii a praxi, v nadväznosti na teoretické východiská organizovania dohľadu, pri ktorých sa štruktúra dohľadu rozdeľuje podľa sektorov, funkcií a sledovaných cieľov. V rámci “Tour d´horizont”, mapujúcej pohyby finančných trhov, zazneli najmä posledné informácie z kapitálových trhov v USA, k finančnej kríze a východiskám z nej v Turecku. Výbor sa zaoberal i vývojom ekonomickej situácie a finančných trhov v Japonsku, veľká pozornosť bola venovaná otázke elektronických financií, ich súčasným trendom a budúcim výhľadom. Slovenská delegácia v obsadení gestor (MFSR) a zástupcovia ÚFT sa diskusie zatiaľ nezúčastnili. 

	Pracovná skupina pre manažment štátneho dlhu sa podieľala na organizácii 3. workshopu OECD a Svetovej banky o rozvoji trhov s cennými papiermi s pevným výnosom v rozvíjajúcich sa ekonomikách (31. 5. - 1. 6. 2001) a uskutočnila  svoje výročné zasadnutie v Istanbule (28. - 29. 6. 2001). 
Výročné zasadnutie pracovnej skupiny OECD v Istanbule sa venovalo problematike vládnych dlhopisov a manažmentu verejného dlhu v  tzv. objavujúcich sa ekonomikách (emerging markets).
Predmetom 3. workshopu OECD a Svetovej Banky bola problematika dôsledkov technologického rozvoja na trhu dlhopisov, problematika maďarských skúseností so zriadením agentúry pre riadenie štátneho dlhu, skúsenosti Veľkej Británie, Kolumbie, Brazílie a Svetovej banky s integrovaným systémom manažmentu portfólia vládneho dlhu, systémom riadenia rizík, elektronické dlhopisy, právny rámec elektronického financovania. Vzhľadom na stupeň vývoja vyššie uvedených oblastí na Slovensku v porovnaní s úrovňou väčšiny krajín OECD, slovenská delegácia (MFSR) neprispela významnejšie do diskusií, workshop však hodnotila ako veľmi prínosný z hľadiska oboznámenia sa s existujúcimi trendmi. 
 	Za veľmi podnetnú bola považovaná členskými krajinami OECD 5. konferencia o vývoji finančného sektora v krajinách strednej Ázie (marec 2001), kde sa so slovenskými skúsenosťami s reštrukturalizáciou bankového sektora podelil poradca ministerky financií SR V. Renčko. Zaujímavý bol príspevok Japonska a skúsenosti škandinávskych a iných krajín s riešením bankovej krízy. 

Výbor pre daňové záležitosti (CFA) 
Výbor je fórom pre diskutovanie otázok spolupráce daňových orgánov členských krajín OECD pri uplatňovaní princípov a pravidiel domácich daňových politík prepojených s odporúčaniami OECD ako aj pri vykonávaní dohôd o zabránení dvojakého zdanenia.  
Štruktúrovaný profil ponúka odborným pracovníkom daňovej a colnej sekcie MFSR, prípadne ÚDR SR, veľa možností na preberanie poznatkov a skúseností z  najnovších agend výboru a členov OECD.
Na zasadnutí Výboru pre daňové záležitosti (CFA), ktoré sa uskutočnilo v dňoch 30.– 31.1. 2001, bolo prijatých niekoľko dôležitých záverov v zdaňovaní elektronického obchodu - v oblasti priameho zdaňovania, nepriamych daní i správy dane. Závery boli publikované vo forme správy o pokroku (tzv. progress report)  tak, aby ilustrovali zložitosť a šírku tejto problematiky. V rámcových podmienkach pre nepriame zdaňovanie  platí princíp zdaňovať v mieste konečnej spotreby. Delegáti Výboru pre fiškálne záležitosti dosiahli dohodu, umožňujúcu určiť kritériá pre zdaňovanie pripočítateľných príjmov v elektronickom obchode. Dosiahnutá dohoda sa týka interpretácie podmienok pre klasifikáciu podnikateľských aktivít vykonávaných cez trvalú prevádzkareň.
	Naďalej boli predmetom rokovania škodlivé daňové praktiky, hodnotenie práce fór a útvarov CFA, ktoré sa nimi priamo a nepriamo zaoberajú, pranie špinavých peňazí a súvisiace závery konferencie o elektronickom obchode, ktorá sa v januári uskutočnila v Dubaji (za SR sa zúčastnila GR sekcie daňovej a colnej MFSR).
	Zasadnutie výboru 26.- 27. júna 2001 bolo poznačené prijímaním Správy o dosiahnutom pokroku Fóra pre škodlivé daňové praktiky (FHP), tzv. “Progress Report 2001”. Rokovanie o konečnej podobe správy prijateľnej pre všetky krajiny tvorili náplň takmer celého zasadnutia výboru. Celá diskusia a náročné rokovania ohľadne projektu škodlivých daňových praktík už v súčasnosti prebiehajú  v  rovine politickej, nie odbornej.   
	Aktivita výboru v rovine expertnej sa presúva k práci na efektívnej výmene informácií. Od dosiahnutých výsledkov rokovania medzi zúčastnenými (členské i nečlenské krajiny a daňové raje) budú závisieť skutočné výsledky projektu škodlivých daňových praktík. Nakoľko sa nečrtá zhoda v pozíciách členských krajín, či efektívnu výmenu informácií zaručia multilaterálne alebo bilaterálne zmluvy, ponecháva si výbor pružný prístup k tejto otázke. SR tlmočila svoju preferenciu pre multilaterálny prístup. Svoj záujem o dosiahnutie výsledkov projektu škodlivej daňovej súťaže prejavuje i aktívnou účasťou v útvare SPT (Special Project Team), kde bola SR zvolená do skupiny “Liaison Group“, ktorá spolu so spolupracujúcim daňovými rajmi pracuje na novom koncepte dohody o výmene medzinárodných daňových informácií.   

	Pracovná skupina č.1 sa venuje aktualizácii Modelového daňového dohovoru OECD, ktorý slúži ako základná metodická pomôcka hospodársky vyspelých krajín pri uzatváraní zmlúv o zamedzení dvojitého zdanenia v odbore daní z príjmov a z majetku. Zasadnutie sa venovalo dopadom komunikačnej revolúcie na daňovú politiku. Diskusia pokračuje k definícii ”stálej prevádzkarne” a k  zdaňovaniu ziskov z prevádzkovania lodí alebo lietadiel v medzinárodnej doprave.

	Rokovania Pracovnej skupiny č. 2 pre analýzy daňovej politiky a daňovej štatistiky boli venované materiálu Prehľad daňových politík. Týkali sa najmä zmien daňového zaťaženia v jednotlivých krajinách, ktoré boli predmetom previerky ekonomického vývoja. Slovenská republika nebola zatiaľ do týchto previerok zahrnutá, pretože sa stala riadnym členom OECD v decembri 2000.
	Delegáti SR v súčasnosti pracujú na spracovaní dát v oblasti zdaňovania miezd.

Pracovná skupina č. 6 pre zdaňovanie nadnárodných spoločností sa zaoberá škodlivou daňovou súťažou z pohľadu transferového oceňovania u nadnárodných spoločností. Pracovná skupina sa venuje aplikácii Smernice o transferovom oceňovaní pre nadnárodné spoločnosti a správu daní vydanú z roku 1995 a Pravidiel pre otázky transferového oceňovania. Začala sa taktiež zaoberať prerokúvaním materiálu týkajúceho sa pripočítania ziskov stálej prevádzkarne.

V rámci Pracovnej skupiny č.8 pre daňové úniky a vyhýbanie sa daniam sa Slovenská republika zapojila medzi 29 členských štátov OECD, ktoré odpovedali na dotazník týkajúci sa praktík krajín OECD, vzťahujúci sa na prístup k informáciám získaným orgánmi činnými v boji s praním špinavých peňazí. Sekretariát túto práce hodnotil veľmi kladne. Skupina v súčasnosti pracuje na typológii daňových únikov a prehľade, ktorý sa týka ustanovení o utajovaní v súvislosti s čl. 26 Modelového daňového dohovoru OECD o dani z príjmu a majetku. V kontexte cieľov Fóra pre škodlivú daňovú súťaž sa diskutuje zabezpečení informácií o skutočnom vlastníkovi, ktoré sú nevyhnutným predpokladom pre transparentnosť a akúkoľvek formu efektívnej výmeny informácií medzi daňovými orgánmi.
SR priebežne zabezpečuje podľa svojich technických a personálnych možností využívanie automatickej výmeny daňových informácií prostredníctvom elektronických médií so zabezpečením požadovaného stupňa ochrany. SR má za úlohu zharmonizovať svoj prístup k zamietnutiu odpočítateľnosti úplatkov zahraničným verejným predstaviteľom, ktorý vychádza z Odporúčania Rady OECD z roku 1996 s princípmi neodpočítateľnosti úplatkov poskytovaných domácim verejným činiteľom prostredníctvom správy daní alebo audítorov, ktorí takéto skutočnosti zistia  počas daňovej previerky.

Slovenská republika sa aktívne zúčastňuje práce tímu Podskupiny pre elektronický obchod Pracovnej skupiny dane zo spotreby Výboru pre daňové záležitosti, ktorý skúma verifikáciu subjektov zúčastnených na elektronickej transakcii.

Fórum o strategickom riadení zosúlaďuje prácu jednotlivých pracovných skupín, podskupín, technických poradných skupín a poradných tímov Výboru pre daňové záležitosti OECD, ktorými sa osobitne nezaoberáme nakoľko sa SR na ich práci nezúčastňuje. Komplexný charakter problematiky zdaňovania elektronického obchodu si vyžiadal vytvorenie Podskupiny pre elektronický obchod v rámci Fóra o strategickom riadení. Slovenskej republike pripadla úloha podrobne preskúmať a porozumieť prostrediu technológií a obchodu a zistiť, aké dostupné metódy overovania jurisdikcie (nielen spotrebiteľa) máme k dispozícii. O výsledky skúmania zamerané na prostredie technológií a obchodu sa podelí tím zložený z Austrálie, Portugalska a Slovenskej republiky s ďalšími účastníkmi Podskupiny pre elektronický obchod pri Fóre o strategickom riadení. SR ďalej prezentovala dotazník, ktorý má za úlohu zistiť skutočnosti vedúce k overeniu subjektov zúčastnených na elektronickej transakcii. 
Na úrovni rozvoja elektronického obchodu v SR je potrebné zavádzať najskôr jasné pravidlá zdaňovania vnútroštátneho elektronického obchodu a vzápätí transparentné pravidlá a podmienky zahraničného elektronického obchodu.
Z prerokovaných materiálov priebežne vyplývajú pre delegáciu SR viaceré pracovné úlohy.
Globálne fórum so spolupracujúcimi jurisdikciami a Skupina pre prípravu zvláštneho projektu (SPT)
SR pripravila svoju pozíciu a pripomienky k celému textu návrhu Zmluvy o efektívnej výmene informácií medzi členskými štátmi OECD a spolupracujúcimi jurisdikciami, ktorá trvala  v termíne do 15. 8. 2001. SR je ako člen “Liaison Group” so spolupracujúcimi jurisdikciami povinná sústavne predkladať stanoviská, pripomienky a podnety k návrhu novovytváranej Zmluvy a Komentára k nej.
Fórum pre škodlivé daňové praktiky pokračovalo v zmenenom kontexte nástupu novej americkej administratívy, ktorá na rozdiel od predchádzajúcej prioritu tohto projektu utlmila. Kompromis v spoločnom postupe hospodársky najvyspelejších štátov voči  ”daňovým rajom” USA prehodnotili po udalostiach 11. septembra 2001 a očakáva sa, že význam Fóra v najbližšom období výrazne vzrastie. 

Daňový seminár v spolupráci s OECD
	V dňoch 17.-20.9.2001 sa v Tatranskej Lomnici uskutočnil v spolupráci s OECD daňový seminár za účasti pracovníkov, ktorí prichádzajú do styku s problematikou transferového oceňovania nadnárodných spoločností a medzinárodnej výmeny daňových informácií. Účastníci seminára sa zhodli na potrebe zabránenia daňovým únikom, odlivu nezdanených ziskov do daňových rajov a v neposlednom rade i na potrebe spravodlivejšieho prerozdelenia zdanenia ziskov v rámci nadnárodných koncernov.

Výbor pre poisťovníctvo
PS pre solventnosť poisťovní – vznikla z potreby kvalitného dohľadu a používania zložitejších kontrolných mechanizmov po deregulácii a liberalizácii poisťovníctva v posledných rokoch. Na zasadnutí rezonovali najmä otázky konsolidovaného dohľadu, medzinárodných účtovných štandardov a výmeny informácií. Aktívna účasť bola zabezpečená zo strany ÚFT.
PS pre súkromné penzijné fondy bola ustanovená v nadväznosti na problém starnutia populácie v členských krajinách. Predmetom diskusií na júnovom zasadnutí boli otázky riadenia vo vzťahu k penzijným fondom, otázky dohľadu nad ich činnosťou a hodnotenie pokroku v spracovaní profilov jednotlivých krajín.

Výbor pre zamestnanosť, prácu a sociálne veci (ELSA)
Pod gesciou Riaditeľstva pre vzdelanie, zamestnanosť, prácu a sociálne veci (DEELSA) pôsobí Výbor pre zamestnanosť, prácu a sociálne veci  (Employment, Labour and Social Affaires Committee - ELSA). Výbor sa zaoberá otázkami pracovnej sily, v súvislosti so všeobecnými cieľmi organizácie a tými sociálnymi otázkami, ktoré majú súvislosť s pracovnou silou. Výbor má v súčasnosti štyri pracovné skupiny (Pracovná skupina pre problematiku migrácie, Pracovná skupina pre problematiku zamestnanosti, Pracovná skupina pre problematiku sociálnej politiky, Pracovná skupina pre štatistiky zamestnanosti a nezamestnanosti). 

V Pracovnej skupine pre problematiku zamestnanosti pôsobí ako delegátka SR pracovníčka z Výskumného ústavu práce, sociálnych vecí a rodiny a spolupracuje na zabezpečení podkladov pre štúdiu. V súčasnosti prebiehajú práce na vyplňovaní dotazníka pre ďalší prehľad zamestnanosti (Employment Outlook).
	
	V oblasti zdravotníctva SR prejavila záujem o  zapojenie sa do Projektu zdravia OECD. 

Výbor pre verejnú správu (PUMA)
Pracovná skupina pre regulačnú reformu a manažment
Cieľom tejto pracovnej skupiny (PS) je diskusia o prierezových otázkach z oblasti regulácie s cieľom ochrany zdravia a životného prostredia, bezpečnosti a kvalitného fungovania trhového prostredia ako aj  deregulácie odvetví v minulosti tradične chápaných ako štátne monopoly (napr. telekomunikácie, energetika). Zasadnutia 5.-6.7.2001 sa nezúčastnil žiadny zástupca SR. 

Pracovná skupina vyšších úradníkov pre rozpočtové otázky
Na zasadnutie 21.-22.5 2001 boli pozvaní štátny tajomník MF SR a generálny riaditeľ (GR) sekcie rozpočtu MF SR, ktorí sa však rokovania nezúčastnili. 

Pracovná skupina pre posilnenie vzťahov medzi vládami a občanmi
Zasadnutia PS sa v dňoch 21.-22.6. zúčastnil už po druhýkrát GR sekcie európskych záležitostí ÚV SR, ktorý prezentoval stratégiu vlády SR zameranú na podporu vstupu SR do EU a NATO.  

Pracovná skupina pre manažment ľudských zdrojov
Na zasadnutí PS v dňoch 25.-26.6. sa z dôvodu pracovnej zaneprázdnenosti nezúčastnil žiaden delegát SR. 

Stretnutia vedúcich Úradov vlád krajín OECD 
Tento rok sa stretnutie, cieľom ktorého je výmena skúseností v oblastiach riadenia, koordinácie a rozhodovania úradov predsedov vlád, uskutoční na pozvanie generálneho tajomníka Úradu predsedu vlády Islandu p. Olafura Davidssona v dňoch 22.-23.10.2001 v Reykjaviku. Pozvaný bol vedúci Úradu vlády SR, ktorý sa ako pozorovateľ zúčastnil minuloročného stretnutia v Budapešti. 

Regionálna konferencia OECD v Bratislave
SR sa dostalo cti ako nová členská krajina OECD hostiť v dňoch 22.-23.11. 2001 v Bratislave regionálnu konferenciu OECD na vysokej odbornej úrovni: “Prenos právomocí na viac autonómne orgány verejnej správy a ich riadenie: Spravovanie verejnoprávnych agentúr a regulačných miest” (The Governance of Public Agencies and Authorities). 
Cieľom konferencie je pomôcť krajinám strednej a východnej Európy zlepšiť správu a riadenie orgánov verejnej správy, ktoré disponujú určitou autonómiou. Na konferencii sa predpokladá účasť približne 100 odborníkov z oblasti tvorby politík a stratégií regulačných orgánov z členských krajín OECD ako aj zástupcov desiatky nečlenských krajín OECD. Gesciu prevzal PPV-E I. Mikloš.

Výbor pre právo a politiku hospodárskej súťaže (CLP)
Významným opatrením výboru prijatom v prvom polroku bolo odporúčanie o štrukturálnom oddelení, ktoré bolo následne prijaté i Radou OECD. Ide o odčlenenie  konkurenčných a nekonkurenčných aktivít v regulovaných odvetviach s cieľom podporiť konkurenčné prostredie k úžitku spotrebiteľov i užívateľov. Rada odporúča členským krajinám, aby pristúpili k separácii najmä v procese prebiehajúcej privatizácie alebo liberalizácie v regulovaných odvetviach. Výbor sa postupne bude zaoberať monitoringom plnenia odporučení Rady. 
Priebežne pokračovala práca výboru na karteloch a štúdia o uplatňovaných sankciách voči nim. Počas zasadnutí sa uskutočnili tzv. okrúhle stoly k:
-  transparentnosti cien a informácií o cenách,
-  súťaži a regulácii v telekomunikáciách, 
-  medzinárodnej spolupráci vo vyšetrovaní transnárodných fúzií.

Gestorom účasti SR je PÚ SR, ktorého zástupcovia sa zúčastnili zasadnutí výboru i jeho pracovných skupín, kde sa monitoruje vývoj v súťažných politikách členských i nečlenských krajín s vysokou úrovňou ochrany hospodárskej súťaže, ktoré boli prizývané aj v uplynulom polroku. 
SR sa zúčastňovala na práci výboru a okrúhlych stoloch i príspevkami o prípadoch porušovania protimonopolného zákonodarstva v SR. Pre účely výboru spracovala Výročnú správu svojej inštitúcie. Výboru boli predstavené prípadové štúdie zo SR na tému: výmeny informácií o cenách medzi výrobcami piva vedúcemu ku koncentrácii v odvetví, koncentrácii založenej na falšovaní cien múky, vertikálnej dohode brániacej súťaži v predaji značkovej kozmetiky, dohode o obmedzovaní súťaže v poskytovaní zdravotnej starostlivosti a i.). 

Program miestneho hospodárskeho rozvoja a zamestnanosti 
(LEED – Local Economic and Employment Development)

Program sa zameriava na analýzu a inováciu v oblasti podnikateľskej politiky, sociálnej ekonomiky a vytvárania nových pracovných príležitostí na miestnej a regionálnej úrovni. Ťažisko práce programu spočíva vo výmene skúseností a informácií o regionálnom riadení zamestnanosti, podnikaní, samostatnej zárobkovej činnosti, uplatňovaní miestnych stratégií v boji proti nezamestnanosti a sociálnej exklúzii.
SR prejavila záujem participovať na pracovných aktivitách programu LEED, čo bolo potvrdené aj podpisom ministra zahraničných vecí SR v dokumente o pristúpení SR do OECD. Na aktivitách Pracovnej skupiny LEED sa budú zúčastňovať zástupcovia MPSVR SR, MH SR, MVRR SR.

Výbor pre spotrebiteľskú politiku
SR sa pravidelne zúčastňuje na zasadnutiach Výboru pre spotrebiteľskú politiku a aktívne sa zapojila do jeho pracovného programu. V zmysle plánu práce bola v apríli 2001 na sekretariát Výboru zaslaná ročná hodnotiaca správa za oblasť ochrany spotrebiteľa, tzv. Annual Report, v ktorom bola charakterizovaná spotrebiteľská politika a ochrana spotrebiteľa z pohľadu legislatívneho, inštitucionálneho zabezpečenia a spotrebiteľských organizácií v roku 2000. Okrem uvedeného bola na sekretariát Výboru zaslaná správa o aktualizácii implementácie Smernice na ochranu spotrebiteľa pri elektronickom obchode a odpovede v rámci dotazníka týkajúceho sa problematiky alternatívneho riešenia sporov v on-line prostredí z pohľadu ochrany spotrebiteľa. Z dôvodu umožnenia zainteresovaným inštitúciám, podnikateľskej verejnosti, ale tiež nevládnym spotrebiteľským organizáciám oboznámiť sa s Odporúčaním Rady a Smernice na ochranu spotrebiteľa pri elektronickom obchode, MH SR uverejnilo ich slovenský preklad na svojej internetovskej stránke.

Výbor pre priemysel a podnikateľské prostredie (CIBE)
SR sa aktívne zúčastňuje na práci výboru Riaditeľstva pre vedu, technológiu a priemysel a jeho pracovných orgánov. Delegát SR sa okrem iného aktívne zúčastnil diskusie k multidisciplinárnemu Projektu rastu OECD na viacerých pracovných fórach OECD, kde vyzdvihol z pohľadu SR význam záverov v politikách na podporu rastu v oblasti dosahovania makroekonomickej stability a štrukturálnych reforiem ako nevyhnutného predpokladu dosahovania vyššieho tempa ekonomického. Zdôraznil tiež veľký význam politík na podporu podnikateľského prostredia v tranzitívnych ekonomikách. 
Pravidelné zapojenie SR do aktivít Business and Industry Policy Forum pokračovalo na septembrovom zasadnutí CIBE, ktoré bolo zamerané na vplyvy Internetu na výkonnosť podnikov.

Výbor pre oceľ
Aktivity SR vo Výbore pre oceľ sa sústreďujú hlavne na pravidelné štvrťročné zasielanie štatistických údajov do kontinuálneho informačného systému OECD o vývoji trhu s oceľou.   

Agentúra pre jadrovú energiu (OECD/NEA)
	Vláda SR uznesením č.254 z 15. marca 2001 odsúhlasila vstup SR do Agentúry pre jadrovú energiu - OECD/NEA. Minister zahraničných vecí listom z 30.3.2001 požiadal generálneho tajomníka OECD a generálneho riaditeľa OECD/NEA o začlenenie do tejto významnej agentúry. 
	Podmienkou prijatia SR do OECD/NEA je vypracovanie hodnotiacej správy o stave jadrovej energetiky, dozoru, výskumu a úlohe jadrovej energie v budúcnosti, ktorá bude vypracovaná na základe misie expertov v SR koncom r. 2001 alebo začiatkom r. 2002.

Výbor pre poľnohospodárstvo (AGR)
Vrcholným podujatím v rámci tohto výboru bolo zasadnutie na vysokej úrovni, ktoré sa uskutočnilo v dňoch 3.-4.9.2001. Delegáciu SR viedol štátny tajomník Ministerstva pôdohospodárstva SR. Predmetom rokovaní bola diskusia k vývoju, cieľom a ďalšiemu smerovaniu poľnohospodárskych politík v jednotlivých krajinách. Pozornosť bola venovaná aj medzinárodnému obchodu s agropotravinárskymi produktmi vo svetle blížiacej sa IV. Ministerskej konferencie WTO v  Doha (Katar), konceptu multifunkcionality poľnohospodárstva, výške dotácií do poľnohospodárstva (meraných indexom PSE–Producer Support Estimate) a spolupráci s mimovládnymi organizáciami. 
Účastníci prezentovali konkrétne opatrenia národných politík a inštitucionálne reformy. Z diskusie vyplynulo, že rozhodujúca pozornosť je v členských krajinách venovaná zvýšeniu efektívnosti a transparentnosti opatrení a inštitúcií. Do popredia sa takisto dostáva otázka procesu zmien v poľnohospodárskych politikách, pričom dôraz sa kladie na participáciu mimovládnych organizácií (MVO) a občianskej spoločnosti. Prioritnými sa stávajú záujmy spotrebiteľa, bezpečnosť potravín, “animal welfare”, eliminácia negatívnych dopadov poľnohospodárstva na životné prostredie a posilnenie pozitívnych vplyvov hospodárenia na pôde a trvalo udržateľný rozvoj. Účastníci ďalej konštatovali, že poľnohospodárstvo bude musieť reagovať na početné medzinárodné dohovory v oblasti ochrany životného prostredia.
Zo záverov vyplynulo: a) posilňovanie konkurencieschopnosti a otvorenosti ostáva stále prioritou členských krajín, b) veľmi dôležité bude zvýšenie koordinácie s ostatnými sektorálnymi politikami, c) bude sa posilňovať vplyv ostatných oblastí na poľnohospodárstvo (napr. ochrana životného prostredia), d) zvýšenú pozornosť bude treba venovať tvorbe politiky (participácia MVO a občianskej spoločnosti). Taktiež bolo navrhnutých viacero oblastí pre ďalšiu činnosť OECD, ktoré budú ďalej rozpracované  s cieľom podporiť reformné úsilie členských krajín.

Schéma OECD pre uplatňovanie medzinárodných noriem kvality pre čerstvé ovocie 
a zeleninu (Mojmírovce, SR 4.-6.6.2001)
	Mimoriadnou udalosťou z pohľadu činnosti Výboru pre poľnohospodárstvo bolo 10. medzinárodné stretnutie vedúcich národných inšpekčných služieb členských štátov Schémy OECD pre uplatňovanie medzinárodných noriem kvality pre čerstvé ovocie a zeleninu, ktoré sa uskutočnilo v Mojmírovciach v dňoch 4.-6.6.2001 za účasti zástupcov 15 krajín a medzivládnych organizácií. Stretnutie bolo zamerané na výmenu skúseností z činnosti týchto inštitúcií a sformulovanie úloh v rámci budúcej práce OECD v tejto oblasti.

Konferencia OECD o biotechnológii (Bangkok, 11.–12.7.2001)
Konferenciu s názvom  “New Biotechnology Food and Crops: Science, Safety and Society” zorganizovala OECD v spolupráci s vládou Veľkej Británie. Bezprostredne po konferencii, dňa 12. júla 2001, sa konalo zasadnutie orgánov zodpovedných za oblasť bezpečnosti potravín v rámci členských krajín OECD. Finančné dôvody neumožnili účasť slovenských delegátov na uvedených podujatiach, avšak SR predložila stručnú písomnú informáciu o súčasnom vývoji v oblasti systémov bezpečnosti potravín v Slovenskej republike na vyššie uvedené rokovanie orgánov potravinového dozoru krajín OECD.

Výbor pre environmentálnu politiku (EPOC)
Najvýznamnejším podujatím v envioronmentálnej oblasti bolo zasadnutie Výboru pre environmentálnu politiku na ministerskej úrovni, ktoré sa uskutočnilo dňa 16.5.2001. V rámci Ministerskej schôdzky Rady OECD dňa 17.5.2001 sa konalo spoločné zasadnutie ministrov životného prostredia, financií a hospodárstva. Delegáciu SR viedol minister životného prostredia László Miklós, ktorý zároveň  zastával funkciu podpredsedu zasadnutia (bližšie pozri Zasadnutia výborov na ministerskej úrovni). 

Výbor pre vzdelávanie
		Výbor sa zaoberá otázkami politiky vzdelávania za účelom dosiahnutia sociálnych a hospodárskych cieľov, pričom sa zameriava na optimálne prideľovanie a účinné spravovanie celkových zdrojov, určených na vzdelávanie. V dňoch 3.- 4. apríla 2001 ministri školstva členských krajín OECD na spoločnom stretnutí potvrdili dôležitosť medzinárodnej spolupráce a záujem o výmenu názorov a informácií v rámci tohto výboru. Na ministerskej konferencii sa zúčastnil aj minister školstva SR so skupinou expertov. 
	Výbor pre vzdelávanie úzko spolupracuje so Strediskom pre výskum vzdelávania a inovácie (CERI). Výbor pre vzdelávanie je poverený základnými otázkami a ich všeobecnou analýzou, stretáva sa dvakrát ročne a zasadnutia bývajú spoločné s Riadiacim výborom CERI. Zatiaľ čo výbor zameriava svoje práce na okamžité potreby a problémy, CERI pracuje v širšom časovom horizonte a zameriava sa na výskum. SR zastupujú na práci týchto orgánov delegáti z MŠ SR, Štátnej školskej inšpekcie a zo Štátneho pedagogického ústavu.

MŠ SR od roku 2001 participuje na hlavných projektoch OECD v oblasti vzdelávania PISA a INES. Projekt INES (Indicators of Educational Systems) je zameraný na tvorbu indikátorov  vzdelávacích systémov krajín OECD. Gestorom zapojenia SR do projektu INES je Ústav informácií a prognóz školstva. Národným koordinátorom projektu INES v SR je menovaný zástupca riaditeľa a vedúceho odboru štandardizácie a prevádzky informačných systémov ÚIPŠ. Projekt PISA (Programme for International Student Assessment) monitoruje kvalitu vzdelávacích systémov krajín OECD so zvláštnym zameraním na hodnotenie kvality a rozsahu osvojenia si takých vedomostí a zručností, ktoré budú žiaci potrebovať v dospelosti, a ktoré im pomôžu uplatniť sa na trhu práce a uspieť v procese celoživotného vzdelávania. Gestorom projektu v SR je Štátny pedagogický ústav. 

Slovenská republika participuje na decentralizovanom Programe OECD o vzdelávacích zariadeniach (PEB), ktorý je pod gesciou Riaditeľstva pre vzdelávanie, prácu a sociálne veci (DEELSA).

V Prílohe 5 k Dohode o pozvaní SR na pristúpenie k Dohovoru OECD Slovenská republika deklarovala tiež záujem participovať na Programe o inštitucionálnom manažmente vysokoškolského vzdelávania (Programme on Institutional Management of Higher Education, IMHE).

Výbor pre vednú a technickú politiku (CSTP) 
	Výbor pre vednú a technickú politiku a jeho pracovné skupiny zodpovedajú za podporu spolupráce medzi členskými krajinami v oblasti vednej a technickej politiky s prihliadnutím na plnenie ich ekonomických a sociálnych cieľov.	
Slovenská republika sa do roku 2000, pred prijatím za riadneho člena OECD, zúčastňovala  zasadnutí všetkých Pracovných skupín v rámci CSTP (aj predchodcov GSF – PS GSS a Megascience Forum), ako pozorovateľská krajina (zástupcovia MŠ SR, MH SR, SAV, event. iných rezortov – napr. MP SR – biotechnológie a pod.). Od roku 2001 sa  SR zúčastňuje zasadnutí už ako riadny člen OECD.

Výbor pre informačnú, informatickú a komunikačnú politiku
	Výbor a jeho pracovné skupiny podporujú výmenu skúseností medzi členskými krajinami o vývoji a aplikáciách technológií v oblasti informačných a komunikačných systémov a služieb, ako aj o národných a medzinárodných politikách. Analyzuje vývoj a upozorňuje vlády členských štátov na hlavné implikácie takého vývoja. Zameriava sa na rozvoj informačnej infraštruktúry, elektronický obchod, informačnú bezpečnosť a ochranu súkromia, gestoruje spoluprácu medzi členskými krajinami a koordinuje ich politiky. Prác výboru sa zúčastňuje delegát Ministerstva dopravy, pôšt a telekomunikácií SR. 

Výbor pre námornú dopravu
SR od začiatku tohto roku začala participovať na práci a aktivitách Divízie dopravy OECD, v rámci ktorej sa zástupca SM zúčastnil zasadnutia Výboru pre námornú dopravu, Programu výskumu cestnej dopravy a intermodálnych väzieb. Sekretariát  pozval  v rámci  tohto programu  SR  k participácii  v Databáze  o medzinárodnej cestnej doprave a nehodovosti (IRTAD). Podmienkou pre intenzívnejšie zapojenie sa SR do týchto aktivít je doriešenie  nominácie  expertov za kompetentné rezorty SR.

Výbor pre rozvojovú pomoc (DAC)
SR nie je členom DAC a tým, že nie je typickou donorskou krajinou (viď objem rozvojovej pomoci poskytovanej SR), nebude členstvo SR v tomto výbore v najbližších rokoch aktuálne. Napriek tomu bude nevyhnutné postupné získavanie skúseností a poznatkov z činnosti výboru DAC, osobitne v oblasti vykazovania. 
SR prejavila záujem o účasť na rokovaniach DAC využívajúc štatút “neformálneho pozorovateľa” ako je tomu v prípade ostatných nových členov Organizácie (pozn.: v súlade s platným mandátom DAC “pozorovateľom” môžu byť iba medzinárodné organizácie pôsobiace v oblasti poskytovania rozvojovej pomoci - UNDP, WB a IMF).

III.
Ostatné podujatia OECD mimo sídla organizácie

Slovensko obosielalo aj významné podujatia OECD, ktoré sa konali mimo jej sídla alebo v spolupráci s niektorou členskou krajinou, už ako člen organizácie:
Medzi ostatné významnejšie akcie OECD, na ktorých participovala SR po vstupe do organizácie svojou aktívnou účasťou, patrili:
1. 	EMEF konferencia k problematike elektronického obchodu, ktorá sa uskutočnila v dňoch  16.-18. januára 2001 v Dubaji,
2. 	Svetový kongres o lokálnych zoskupeniach pre malé a stredné podniky, ktorý sa konal v dňoch 23.-24. januára 2001 v Paríži v spolupráci OECD a vlády FR. Zúčastnil sa ho štátny tajomník MH SR P. Brňo,
3. 	Výročné zasadnutie protikorupčnej siete pre tranzitívne ekonomiky, ktoré sa uskutočnilo v dňoch 20.-22. marca 2001 v Istanbule,
4. 	Globálna konferencia pod názvom “Tax Administrations in Electronic World”, ktorá sa uskutočnila v dňoch  4.- 6. júna 2001 v Montreali.

IV.
Ostatné aktivity
Misie sekretariátu OECD na Slovensko
	Zástupcovia orgánov SR na viacerých riadiacich úrovniach sa podieľali na poskytovaní informácií pre dva projekty OECD so SR:
•	V dňoch 11.-15. júna 2001 sa uskutočnila misia OECD k príprave prehľadu nazvaného “OECD Environmental Performance Review of the Slovak Republic”.
Komplexná správa OECD o stave životného prostredia v SR sa ďalej pripravuje v spolupráci expertov OECD a SR v oblasti životného prostredia a bude predmetom rokovania Pracovnej skupiny pre hodnotenie stavu životného prostredia v januári 2002. 
•	S cieľom získania aktuálnych informácií k príprave ekonomickej štúdie “OECD Economic Survey” o vývoji hospodárstva SR boli plánované tri misie expertov OECD na Slovensko. Doposiaľ úspešne prebehli prvé dve misie. Prvá misia (28.6.-3.7.2001) bola venovaná celkovému pohľadu na vývoj slovenskej ekonomiky, druhá misia (1.-5.10.2001) bola zameraná najmä na štruktrálne otázky a politiky zamestnanosti. Tretia misia zacielená na politiky makroekonomického rozvoja je naplánovaná v termíne od 27. do 30. novembra 2001. Návrh správy ekonomickej štúdie bude prerokovaný vo Výbore pre ekonomické prehľady (EDRC) 4. marca 2002.

Previerka SR v FATF
Financial Action Task Force on Money Laundering (FATF) je významným fórom hlavných svetových finančných centier (vrátane Singapúr a Hong-Kongu), pre ktoré poskytuje OECD expertné a administratívne zázemie. Nie je však vnútornou štruktúrou OECD. 
Dňa 22. mája 2001 sa uskutočnila previerka SR vykonaná pred revíznou skupinou FATF zameraná na hodnotenie stavu legislatívy v oblasti boja proti legalizácii príjmov z protizákonnej činnosti. Napriek skutočnosti, že podľa podkladovej hodnotiacej správy FATF. Slovenská delegácia spracovala pohotovo  počas hodnotenia doplňujúce vysvetlenia ku kritériám FATF, ktoré napokon obstáli v následnej obhajobe a prispeli k skutočnosti, že z troch stredoeurópskych krajín (ešte ČR a MR), ktoré boli hodnotené ako rizikové, záverečné hodnotenie SR bolo najlepšie.

Návšteva generálneho tajomníka OECD na Slovensku
Oficiálna návšteva generálneho tajomníka OECD Donalda Johnstona (GT OECD) na Slovensku sa uskutočnila v dňoch 17.-19. júna 2001 na pozvanie predsedu vlády SR M. Dzurindu. Počas tejto úspešnej návštevy sa GT OECD stretol a rokoval s vrcholnými štátnymi predstaviteľmi SR: prezidentom R. Schusterom, predsedom NR SR J. Migašom, predsedom vlády SR M. Dzurindom. Stretol sa taktiež s podpredsedami vlády SR I. Miklošom a M. Kadlečíkovou, s ministrami B. Schmögnerovou a M. Ftáčnikom. Navštívil NR SR, kde sa stretol s P. Weissom, D. Dubovskou, P. Farkasom, J. Brhelom a A.M. Húskom. GT OECD prijali sociálni partneri (KOZ, AZZZ) a stretol sa aj s predstaviteľmi mimovládnych organizácií. GT OECD vystúpil v HN klube a prevzal doktorát honoris causa udelený Ekonomickou univerzitou v Bratislave.